CELEX: 32016R1379
Language: sl
Date: 2016-08-16 00:00:00
Title: Uredba Komisije (EU) 2016/1379 z dne 16. avgusta 2016 o zavrnitvi odobritve nekaterih zdravstvenih trditev na živilih, razen tistih, ki se nanašajo na zmanjšanje tveganja za nastanek bolezni ter razvoj in zdravje otrok (Besedilo velja za EGP)

17.8.2016   
            
            
               SL
            
            
               Uradni list Evropske unije
            
            
               L 222/1
            
         UREDBA KOMISIJE (EU) 2016/1379
   z dne 16. avgusta 2016
   o zavrnitvi odobritve nekaterih zdravstvenih trditev na živilih, razen tistih, ki se nanašajo na zmanjšanje tveganja za nastanek bolezni ter razvoj in zdravje otrok
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 18(5) Uredbe,
   ob upoštevanju naslednjega:
   
               (1)
            
            
               V skladu z Uredbo (ES) št. 1924/2006 so zdravstvene trditve na živilih prepovedane, razen če jih Komisija v skladu z navedeno uredbo odobri in uvrsti na seznam dovoljenih trditev.
            
         
               (2)
            
            
               Uredba (ES) št. 1924/2006 določa tudi, da lahko nosilci živilske dejavnosti vloge za odobritev zdravstvenih trditev predložijo pristojnemu nacionalnemu organu države članice. Pristojni nacionalni organ pošlje veljavne vloge v vednost Evropski agenciji za varnost hrane (v nadaljnjem besedilu: Agencija) za pripravo znanstvene ocene ter Komisiji in državam članicam.
            
         
               (3)
            
            
               Agencija pripravi mnenje o zadevni zdravstveni trditvi.
            
         
               (4)
            
            
               Komisija sprejme odločitev o odobritvi zdravstvenih trditev ob upoštevanju mnenja Agencije.
            
         
               (5)
            
            
               Družba E-piim production Ltd je v skladu s členom 13(5) Uredbe (ES) št. 1924/2006 vložila vlogo, Agencija pa je morala pripraviti mnenje o zdravstveni trditvi v zvezi z vplivi Lactobacillus plantarum TENSIA® v poltrdem edamcu podobnem in „srcu prijaznem“ siru znamke Harmony™ na ohranjanje normalnega krvnega tlaka (vprašanje št. EFSA-Q-2014-00097 (2)). Vložnik je predlagal naslednjo trditev: „Redno uživanje (vsaj 8 tednov) 50 g/dan sira Südamejuust („srcu prijaznega“ sira) znamke Harmony™, ki vsebuje Lactobacillus plantarum TENSIA®, pomaga ohranjati zdrav srčno-žilni sistem/zdravo srce z znižanjem krvnega tlaka/simbol srca.“
            
         
               (6)
            
            
               Komisija in države članice so 1. oktobra 2014 prejele znanstveno mnenje Agencije, ki je na podlagi predloženih podatkov ugotovila, da vzročno-posledična povezava med uživanjem Lactobacillus plantarum TENSIA® v poltrdem edamcu podobnem in „srcu prijaznem“ siru znamke Harmony™ in navedeno trditvijo ni utemeljena. Ker zdravstvena trditev ne izpolnjuje zahtev iz Uredbe (ES) št. 1924/2006, se ne bi smela odobriti.
            
         
               (7)
            
            
               Družba British Specialist Nutrition Association Ltd je v skladu s členom 13(5) Uredbe (ES) št. 1924/2006 vložila vlogo, Agencija pa je morala pripraviti mnenje o zdravstveni trditvi v zvezi z raztopinami ogljikovih hidratov in ohranjanjem telesne zmogljivosti med vzdržljivostno vadbo (vprašanje št. EFSA-Q-2014-00058 (3)). Vložnik je predlagal naslednjo trditev: „Raztopine ogljikovih hidratov prispevajo k ohranjanju vzdržljivosti pri daljši vzdržljivostni vadbi.“ Vložnik je na zahtevo Agencije obrazložil, da so živila, na katere se nanaša ta trditev, raztopine ogljikovih hidratov, ki ne vsebujejo elektrolitov, in da bi jih bilo treba v zvezi s trditvijo primerjati z vodo ali vodnimi raztopinami elektrolitov.
            
         
               (8)
            
            
               Komisija in države članice so 1. oktobra 2014 prejele znanstveno mnenje Agencije, ki je na podlagi predloženih podatkov ugotovila, da vzročno-posledična povezava med uživanjem raztopin ogljikovih hidratov in ohranjanjem telesne zmogljivosti med vzdržljivostno vadbo v primerjavi z vodo ali vodnimi raztopinami elektrolitov ni utemeljena. Ker zdravstvena trditev ne izpolnjuje zahtev iz Uredbe (ES) št. 1924/2006, se ne bi smela odobriti.
            
         
               (9)
            
            
               Pri določanju ukrepov iz te uredbe so bile upoštevane pripombe, ki so jih vložniki poslali Komisiji v skladu s členom 16(6) Uredbe (ES) št. 1924/2006.
            
         
               (10)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Zdravstveni trditvi iz Priloge k tej uredbi se ne uvrstita na seznam dovoljenih trditev Unije v skladu s členom 13(3) Uredbe (ES) št. 1924/2006.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. avgusta 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 404, 30.12.2006, str. 9.
   
      (2)  EFSA Journal (2014);12(10):3842.
   
      (3)  EFSA Journal (2014);12(10):3836.
   
      PRILOGA
      
         Zavrnjene zdravstvene trditve
      
      
                  Vloga – ustrezne določbe Uredbe (ES) št. 1924/2006
               
               
                  Hranilo, snov, živilo ali kategorija živil
               
               
                  Trditev
               
               
                  Referenčno mnenje Evropske agencije za varnost hrane
               
            
                  Zdravstvena trditev po členu 13(5), ki je utemeljena na novih znanstvenih dokazih in/ali vključuje zahtevo za zakonsko zaščito podatkov
               
               
                  
                     Lactobacillus plantarum TENSIA® v poltrdem edamcu podobnem in „srcu prijaznem“ siru znamke Harmony™
               
               
                  Redno uživanje (vsaj 8 tednov) 50 g/dan sira Südamejuust („srcu prijaznega“ sira) znamke Harmony™, ki vsebuje Lactobacillus plantarum TENSIA®, pomaga ohranjati zdrav srčno-žilni sistem/zdravo srce z znižanjem krvnega tlaka/simbol srca.
               
               
                  Q-2014-00097
               
            
                  Zdravstvena trditev po členu 13(5), ki je utemeljena na novih znanstvenih dokazih in/ali vključuje zahtevo za zakonsko zaščito podatkov
               
               
                  Raztopine ogljikovih hidratov
               
               
                  Raztopine ogljikovih hidratov prispevajo k ohranjanju vzdržljivosti pri daljši vzdržljivostni vadbi.
               
               
                  Q-2014-00058